SAG-toekennings: Jennifer Aniston, Brad Pitt albei wenners | Maroela Media
Brad Pitt soen die SAG-beeldjie waarmee hy vereer is vir sy rol in 'Once Upon a Time in Hollywood' in Los Angeles. (Foto: Chris Pizzello)
Vanjaar se rooitapytseisoen is steeds in volle swang met die 26ste jaarlikse Screen Actors Guild (SAG)-toekennings wat Maandagoggend 03:00 (SA tyd) in Los Angeles in die VSA uitgedeel is.
Soos die naam van die SAG-pryse aandui kom akteurs in rolprente én televisiereekse (anders as byvoorbeeld die Oscars wat net die rolprentwêreld in die oog het) ter sprake. Daar is egter minder kategorieë wat die SAG-prysaand die kortste toekenningsgeleentheid van die seisoen maak.
Sam Rockwell en Michelle Williams is onderskeidelik met die pryse vir beste akteur en aktrise in 'n televisie- of kortreeks vereer vir hul rolle in Fosse/Verdon. Dit is 'n Amerikaanse biografiese reeks met Rockwell wat die rol van die regisseur-choreograaf Bob Fosse vertolk en Williams dié van die aktrise Gwen Verdon. Die reeks vertel die verhaal van Fosse en Verdon se moeilike persoonlike en professionele verhouding. Die reeks is op die biografie deur Sam Wasson geskoei.
Jennifer Aniston aanvaar haar SAG-toekenning vir haar rol in "The Morning Show" in Los Angeles. (Foto: Chris Pizzello)
Jennifer Aniston is met die toekenning vir beste aktrise in 'n dramareeks vereer vir haar spel in The Morning Show. Sy vertolk die rol van die nuusprogramaanbieder Alex Levy. Aniston is ook 'n medevervaardiger van dié reeks, wat reeds vele toekennings gewen het.
Aniston het stof in die oë van aktrises soos Olivia Colman (The Crown), Helena Bonham Carter (The Crown), Jodie Comer (Killing Eve) en Elisabeth Moss (The Handmaid's Tale) geskop.
Die prys vir beste akteur in 'n dramareeks is toegeken aan Peter Dinklage vir sy vertolking van die rol van Tyrion Lannister in die uiters gewilde reeks Game of Thrones. Sterling K. Brown (This is Us), Steve Carrell (The Morning Show), Billy Crudup (The Morning Show) en David Harbour (Stranger Things) is ook in dié kategorie benoem.
Jennifer Aniston en Brad Pitt is albei huis toe met 'n SAG-toekenning. (Foto's: Jordan Strauss/Invision/AP)
Joaquin Phoenix, wat vir 'n Oscar benoem is vir sy rol in die rolprent Joker, is met die SAG-prys vir beste akteur in 'n rolprenthoofrol vereer terwyl Renée Zellweger aangewys is as beste aktrise in 'n hoofrol vir haar rol as Judy Garland in die biografiese rolprent Judy.
Die Once Upon a Time in Hollywood-akteur Brad Pitt is met die beeldjie vir beste akteur in 'n ondersteunende rol huis toe. Laura Dern het gewen in die kategorie vir beste aktrise in 'n ondersteunende rol vir Marriage Story.
Die akteur Robert de Niro (76) is vereer met 'n SAG-toekenning vir sy lewensbydrae tot die wêreld van die silwerdoek en die kassie sowel as sy humanitêre prestasies.